**Årsmelding for Numedal mållag 2017**

(14.02.2017–12.02.2018)

2017 har vore eit aktivt år for Numedal mållag. Me har hatt berre tre styremøte, men mange avklaringar og debattar i styret er teke gjennom jamleg kontakt på e-post og på telefon. Mykje av arbeidskrafta i styret har vore bunde opp til arbeidet med dialektnettsida.

Numedal mållag har 49 betalande medlemmar ved årsskiftet til 2018. I tillegg står 5 medlemmar oppført med statusen ’ikkje-betalt’. (Medlemsutvikling: 2013: 27, 2014: 38, 2015: 46, 2016: 50).

**Prosjektet med nettsida Numedalsmål**

Arbeidet med å lage ei dialektnettside for Numedal har vore hovudfokuset dette året med. Alle i styret er aktivt med på å samle inn ord i lag med arbeidsgruppene for Flesberg, Rollag, Veggli, Nore og Uvdal – og lage innhald på nettsida elles. I tillegg er det lagt ned mykje arbeid for å hjelpe og rettleie arbeidsgruppene, og med å rapportere feil til nettsidedrivar.

**Dialektkveld på Nore og Uvdal Bygdetun**

Me held dialektkveld på bygdetunet den 30. november. Det var bra oppmøte med 35 deltakarar frå Flesberg i sud til Dagali i nord. Me hadde allsong, innlegg frå Lars Jacobsen, spørjetevling, og presentasjon av den uferdige og ikkje-lanserte dialektnettsida. Bygdetunets venner var økonomisk tilskipar.

**Nynorsk samtalering**

Etter initiativ frå Johan Hamre har det vorte starta ein nynorsk samtalering. Prosjektet har fått 2000 kr frå Buskerud mållag. Det er helde 3 møter i samtaleringen. Samtalene har vore kring årsaker til bruk og manglande bruk av nynorsk, og samtaleringen har kome med fleire framlegg til tiltak for å styrke nynorskbruken.

**Tiltak for nynorsk og dialekt som einskilde medlemmar har arbeida med sjølvstendig**

Samarbeid med Rollag bibliotek

Johan Hamre har på eige initiativ vore i kontakt med Rollag folkeboksamling for å gjera moderne og populær nynorsklitteratur meir synleg.

Nynorsk kyrkjemål i Rollag prestegjeld

På felles soknerådsmøte for Rollag og Veggli vart det vedteke å starte eit prøveprosjekt med halvparten av messene på nynorsk. På årsmøte for prestegjeldet i 2018 vil det verta avgjort om dette skal verta ei fast ordning. Formelt sett har ikkje Numedal mållag teke initiativ i denne saka, men framlegget kom frå mållagsskrivaren som òg sit i soknerådet for Rollag.

**Styret i 2017**

Leiar: Sigrun Blaavarp Heimdal

Kassestyrar: Gunhild Torsrud

Skrivar: Bjørn Ole Hovda

Styremedlemmar: Jan Fekjan og Ragnhild Hov

Varamenn: Kristin Baalerud og Lars Livrud

Ettersynsmenn: Steinar Bertelsen og Narve Lid

Valnemnd: Sigurd Fjøse og Sverre Heimdal.